Diari Oficial de la Generalitat Valenciana


Sumari del DOGV 3650, del 22-12-1999 (1999/10878)

ORDRE de 17 de desembre de 1999, de la Conselleria d’Ocupació, per la qual s’estableix el Pla d’Actuacions per a la Millora de l’Ocupació Rural (PAMER VII) per a l’any 2000.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   3650

Data del DOGV
:   22-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10512


Data del document
:   17-12-1999

Organisme emissor
:   Conselleria d'Ocupació

Tipus de document
:   Ordre

Descriptors 

:   * ajuda pública
    * programa d'actuació
    * desenvolupament rural
    * mà d'obra agrícola
    * regió rural
    * ajuda a l'ocupació

ORDRE de 17 de desembre de 1999, de la Conselleria d'Ocupació, per la qual s'estableix el Pla d'Actuacions per a la Millora de l'Ocupació Rural (PAMER VII) per a l'any 2000. [1999/X10686]
  
L'experiència obtinguda de l'aplicació i el desenvolupament dels plans d'actuació per a la millora de l'ocupació rural durant els exercicis 1995, 1996, 1997, 1998 i 1999 (PAMER I, II, III, IV, V i VI) que han permés pal·liar situacions greus de desocupació mitjançant la contractació temporal de treballadors desocupats aconseguint la creació de més de 2.158 treballs, en l'últim any, i han contribuït al sosteniment de la població a les zones rurals i a la defensa del medi ambient, es reforça amb les directrius aprovades en el Consell d'Europa extraordinari reunit a Luxemburg els dies 20 i 21 de novembre de 1997, que incideixen en la protecció del medi ambient com una de les iniciatives específicament orientada al desenvolupament de l'ocupació i en els esforços per a combatre la desocupació juvenil, la de llarga duració i la discriminació entre homes i dones, aspectes tots ells previstos en la present ordre.
  
D'altra banda l'ordre permet que els municipis de la Comunitat Valenciana puguen accedir a aquestes ajudes i s'estenguen les accions no només a les actuacions forestals, sinó també a la conservació dels llits i riberes.
  
En virtut d'això i fent ús de les facultats que m'atorguen l'article 35 de la Llei 5/1983, de 30 de desembre, de Govern Valencià i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un programa d'ajudes destinades a pal·liar la desocupació, especialment l'agrícola, mitjançant la contractació de joves, parats de llarga duració i dones, per a la realització de tasques relacionades amb la millora de l'entorn natural, fent extensiu el Pla d'Actuacions per a la Millora de l'Ocupació Rural (PAMER) a l'any 2000, i d'acord amb les consignacions que a aquest efecte establisca la Llei de Pressupostos de la Generalitat Valenciana per a l'any 2000.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en la present ordre aniran destinades a la realització de tasques relacionades amb la millora de l'entorn natural, promogudes per les entitats locals de la Comunitat Valenciana, i especialment a les següents:
  
· Desbrossament selectiu de matoll, en forest poblada d'arbres.
  
· Poda i aclarida d'arbratge.
  
· Manteniment i millora de:
  
- Tallafocs
  
- Faixes de protecció
  
- Camins forestals
  
- Sendes
  
- Àrees recreatives
  
· Basses per a labors d'extinció d'incendis forestals.
  
· Neteja i condicionament de llits i riberes, de barrancs i rius.
  
· Conservació de sòls.
  
2. Les ajudes previstes en la present disposició tenen la naturalesa jurídica de subvencions públiques i sufragaran els costos salarials i de la Seguretat Social corresponents a les contractacions dels treballadors desocupats que s'integraran en les brigades formades d'acord amb el que s'especifica en l'article 4 d'aquesta ordre. Així mateix se subvencionarà l'adquisició dels equips de protecció individual (EPI) i la inversió en immobilitzat material, necessaris per al desenvolupament de les tasques que s'han de realitzar.
  
3. Les ajudes per a contractacions establides en la present disposició seran de 140.000 pessetes per treballador i mes de contracte, llevat de per als encarregats que s'estableixen en 160.000 pessetes mensuals. El període màxim de concessió de la subvenció serà de huit mesos.
  
4. Per a l'adquisició dels equips de protecció individual (EPI), material no inventariable, la subvenció màxima que es concedirà serà de 15.000 pessetes per cada lloc de treball subvencionat.
  
5. La quantia de les subvencions que es concediran per a la inversió en immobilitzat material, estarà proposada per la Comissió d'Experts, després de la justificació prèvia de la necessitat i l'avaluació per part de la Direcció General de Foment de l'Ocupació, d'acord amb els criteris de valoració indicats en l'article 6.
  
Article 3. Beneficiaris de les ajudes
  
1. Podran ser beneficiàries de les ajudes previstes en la present ordre les entitats locals de la Comunitat Valenciana, preferentment aquelles d'interés forestal o hidrogràfic.
  
2. Serà de l'exclusiva responsabilitat de les entitats locals beneficiàries la prèvia obtenció de les corresponents autoritzacions i/o permisos dels organismes públics o privats competents, i dels titulars dels predis afectats pels treballs quan siga procedent.
  
Article 4. Requisits dels treballadors i dels contractes
  
1. Prèviament a la contractació, les entitats locals sol·licitaran oferta d'ocupació genèrica a l'oficina d'ocupació de la Generalitat Valenciana que els corresponga. Els treballadors contractats hauran de ser desocupats registrats en les oficines d'ocupació de la Generalitat Valenciana, en possessió de la targeta de sol·licitud d'ocupació, i hauran d'estar inclosos en algun dels col·lectius següents:
  
A) Joves menors de 30 anys.
  
B) Desocupats majors de 45 anys en la data de formalització del contracte.
  
C) Dones:
  
- Que s'incorporen al mercat laboral després d'un període d'absència de com a mínim tres anys.
  
- Amb baixa formació acadèmica, que demostren aquesta condició mitjançant declaració responsable que acredite la manca de certificat d'estudis superior al Graduat Escolar.
  
- Responsables de família monoparental.
  
D) Desocupats en els quals no concórreguen les circumstàncies anteriors inscrits com a sol·licitants d'ocupació en les corresponents oficines d'ocupació de la Generalitat Valenciana per un període de com a mínim 360 dies previs a la data de formalització del contracte.
  
E) Finalment, si no hi ha desocupats dels col·lectius mencionats anteriorment, persones amenaçades de desocupació de llarga duració.
  
2. Els treballadors s'integraran en brigades de treball que, com a norma general, estaran formades per set peons i un encarregat. Excepcionalment, i per causes degudament justificades, podrà autoritzar-se un nombre distint de llocs de treball de peó en una brigada.
  
Per a la coordinació dels treballs, es contractarà un lloc de treball d'encarregat per brigada, excepte en el cas de dues brigades del mateix municipi que, en estar treballant en faenes pròximes i relacionades, podran ser dirigides pel mateix encarregat.
  
Els encarregats contractats hauran de tenir, preferentment, experiència en faenes hidrològiques o forestals, bé per tenir titulacions pertinents, bé per la seua participació en anteriors brigades forestals o en plans PAMER.
  
L'horari de treball de les brigades s'ajustarà al que establisca el conveni col·lectiu aplicable a l'entitat local beneficiària de la subvenció i, si de cas hi manca, al que dispose el Reial Decret Legislatiu 1/1995, de 24 de març, pel qual s'aprova el Text Refós de l'Estatut dels Treballadors.
  
Amb caràcter previ a la contractació s'efectuarà reconeixement mèdic als sol·licitants d'ocupació sota la responsabilitat de l'ajuntament, que en verifique l'aptitud per als treballs que s'han de realitzar.
  
3. Requisits dels contractes:
  
- Els contractes es formalitzaran necessàriament per escrit.
  
- Els contractes se subscriuran a jornada completa.
  
- La modalitat de contractació serà per obra o servei determinat, segons el que s'ha disposat en el Reial Decret 2.720/1998, de 18 de desembre.
  
Article 5. Presentació de sol·licituds, documentació i terminis
  
Les entitats locals que pretenguen beneficiar-se de les subvencions establides en la present ordre hauran d'adreçar les seues sol·licituds a la Direcció General de Foment de l'Ocupació i presentar-les, d'acord amb el model normalitzat, en el Registre General de la Conselleria d'Ocupació, sense perjudici del que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
La sol·licitud de l'entitat local, que haurà d'anar subscrita per l'alcalde president, anirà acompanyada necessàriament per a la seua tramitació de la següent documentació:
  
a) Memòria en triple exemplar (segons model normalitzat) de les activitats per a les quals se sol·licita l'ajuda i que haurà d'estar d'acord amb la programació forestal o hidrològica de la zona en qüestió, acompanyada de pla de situació.
  
Aquesta memòria comprendrà, necessàriament, els següents apartats:
  
- Denominació de l'entitat local.
  
- La superfície forestal del terme municipal i la longitud de llits.
  
- L'atur existent al municipi.
  
- Els jornals PAMER amb què s'haja comptat en exercicis anteriors.
  
- Les ferramentes, EPI, maquinària i vehicles disponibles per al desenvolupament de les tasques sol·licitades.
  
- Localització geogràfica detallada de cada una de les actuacions, que acompanyarà pla o croquis.
  
- Quantificació i avaluació dels treballs.
  
- Rendiments previstos per a cada una de les actuacions.
  
- Eliminació de residus generats.
  
- Cost de la mà d'obra que s'ha de contractar.
  
- Duració de l'obra que haurà de realitzar-se totalment l'any 2000.
  
La memòria tindrà la conformitat de l'agent forestal o mediambiental, guarda fluvial de la demarcació, o dels seus respectius superiors jeràrquics.
  
b) Certificat de dades de domiciliació bancària (fitxa de manteniment de tercers), excepte si s'han presentat amb anterioritat davant de la Conselleria d'Ocupació i no han experimentat variació.
  
El termini per a la presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de gener de l'any 2000.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Criteris de valoració de les sol·licituds
  
1. La valoració de les sol·licituds anirà a càrrec d'una comissió d'experts, nomenada a aquest efecte pel conseller d'Ocupació i integrada pels següents membres:
  
- Un president, que serà el director general de Foment de l'Ocupació o persona que delegue.
  
- Dos vicepresidents, que seran: el director general de Recursos Forestals de la Conselleria de Medi Ambient i el president de la Confederació Hidrogràfica del Xúquer.
  
- Quatre enginyers forestals, a proposta de la Direcció General de Foment de l'Ocupació.
  
- Un representant dels serveis forestals per cada una de les províncies de la Comunitat Valenciana, a proposta de la Conselleria de Medi Ambient.
  
- Un representant per cada una de les confederacions hidrogràfiques, a proposta de les dites confederacions.
  
- Un representant de la Direcció General de Foment de l'Ocupació que exercirà de secretari.
  
Es crearan subcomissions provincials per a conéixer i informar sobre les activitats del PAMER VII a les províncies respectives. La seua composició serà la següent:
  
- Un president, designat pel president de la Comissió d'Experts entre els seus membres.
  
- Un representant de la Diputació Provincial.
  
- Un representant de cada una de les confederacions hidrogràfiques afectades.
  
- El cap de la secció forestal de la província.
  
- Els caps de brigada i enginyers tècnics forestals encarregats del seguiment tècnic dels treballs del PAMER VII a la província, pertanyents a la Conselleria de Medi Ambient.
  
- Un representant de la Direcció Territorial d'Ocupació de la província, que exercirà de secretari.
  
La Comissió d'Experts informarà sobre les sol·licituds d'ajudes, el contingut de les memòries d'activitats i treballs proposats, atenent els criteris especificats en el paràgraf següent i els informes expedits per les subcomissions provincials. Aquestes últimes assessoraran la Direcció General de Foment de l'Ocupació, a través de la Comissió d'Experts, en temes relacionats amb el desenvolupament i l'aplicació de les activitats i els treballs del PAMER VII.
  
Els informes hauran de ser motivats i especificaran els criteris que s'han tingut en compte per a la seua valoració; hauran d'anar firmats pel president i el secretari de la comissió i les subcomissions.
  
La comissió i les subcomissions provincials, com a òrgans col·legiats, s'ajustaran en el seu funcionament al règim establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Com a criteris generals per a valorar les sol·licituds es tindran en compte:
  
1) La superfície forestal del terme municipal i/o el valor ecològic.
  
2) La importància hidrològica dels llits i/o dels treballs que s'hi han de realitzar.
  
3) Els sistemes previstos d'eliminació dels residus generats.
  
4) L'atur per sectors existent al municipi.
  
5) L'interés del treball proposat en relació amb els plans forestals de la comarca o les sol·licituds dels ens locals amb relació als llits.
  
6) Els rendiments de treball previstos per a cada una de les tasques.
  
7) Les ajudes concedides, les actuacions realitzades i la valoració dels rendiments de treball obtinguts en anteriors PAMER.
  
8) El nivell d'equipament en maquinària, materials i la resta d'immobilitzat material per a l'execució de les activitats objecte de subvenció.
  
Article 7. Tramitació, resolució i recursos
  
1. La Direcció General de Foment de l'Ocupació podrà demanar a l'entitat sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà d'un mes comptador des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre mitjançant la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de la dita publicació.
  
4. Transcorregut el termini anterior, sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se l'empresa beneficiària d'aquesta, i s'hi notificarà als interessats en els termes previstos en l'article 58 de la Llei 30/1992, abans esmentada.
  
6. Si amb posterioritat a la resolució de les ajudes i una vegada esgotada la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i terminis establits en la resolució, la falta de justificació de les despeses realitzades o unes altres circumstàncies, i es generara com a conseqüència d'això un crèdit disponible, aquest crèdit podrà ser utilitzat per a satisfer aquelles sol·licituds valorades positivament que no hagen pogut ser ateses per falta de disponibilitat pressupostària.
  
7. Les resolucions que dicte el conseller d'Ocupació a l'empara de la present convocatòria esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.
  
Davant la desestimació per silenci administratiu, podrà interposar-se enfront de l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa i sense perjudici del que s'ha disposat en els articles 116 i 117, abans esmentats.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió, com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
La Conselleria d'Ocupació, a través de la Direcció General de Foment de l'Ocupació, portarà a cap les funcions de control de les subvencions concedides, i també l'avaluació del programa en el seu conjunt.
  
Article 10. Liquidació de les ajudes
  
Podran lliurar-se bestretes de les ajudes pel límit màxim autoritzat en la Llei d'Hisenda Pública de la Generalitat Valenciana o, si és el cas, pel límit màxim que autoritze la Llei de Pressupostos de la Generalitat Valenciana per al 2000, tant en el cas de transferències corrents com de capital. El lliurament de bestretes s'efectuarà després de la presentació prèvia de certificat del secretari de la corporació beneficiària, acreditatiu que les contractacions realitzades i que els treballadors contractats i els contractes amb ells efectuats compleixen els requisits establits en l'article 4 de la present ordre, i també de l'inici dels treballs.
  
A l'acabament dels treballs, s'haurà d'aportar certificat expedit pel secretari i/o interventor de la corporació acreditatiu de les despeses efectivament realitzades en concepte de salaris i de seguretat social, adquisició dels equips individuals (EPI) i immobilitzat material. A més a més en el cas d'adquisició d'equips i inversió en immobilitzat material haurà d'adjuntar-se factura La dita justificació haurà de realitzar-se en el termini que especifique la resolució de concessió i, en tot cas, com a data límit el 31 d'octubre de l'any 2000.
  
Els certificats a què al·ludeixen els dos paràgrafs precedents s'estendran en el model normalitzat que a aquest efecte serà facilitat per la Direcció General de Foment de l'Ocupació.
  
Article 11. Obligacions del beneficiari
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, en el cas de cofinançament del Fons Social Europeu, dels òrgans competents de les institucions comunitàries.
  
Als efectes de difusió pública, les obres i/o serveis que es realitzen hauran d'identificar-se mitjançant cartell o inserció de les resolucions de concessió al tauler d'anuncis de l'entitat local, i indicaran la circumstància de la seua realització en col·laboració amb la Conselleria d'Ocupació i amb el Fons Social Europeu, d'acord amb les disposicions comunitàries d'informació i publicitat.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat, com l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà donar lloc a la minoració de la subvenció concedida.
  
Si es produeix el cessament d'algun treballador abans de concloure el període contractat podrà ser substituït per un altre en les mateixes condicions, i pel temps que reste per a l'acabament del dit període, i en cas de no produir-se'n la substitució, es procedirà a la minoració equivalent de l'ajuda.
  
La verificació de l'incompliment d'horaris i la utilització de jornals en treballs no programats, donaran lloc a la minoració de la subvenció en la quantia dels salaris corresponents als dies comprovats.
  
A aquests efectes es tindran en compte els informes dels tècnics que designe la Direcció General de Foment de l'Ocupació.
  
2. L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció sempre que no siga procedent la minoració de les ajudes establida en el punt anterior, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
En la concessió de futures ajudes d'aquest programa o semblants, es tindrà en compte el grau de compliment dels treballs programats.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici del 2000.
  
Per complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per al 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Tercera
  
Per al correcte compliment dels objectius d'aquesta ordre, s'establirà el corresponent instrument de col·laboració amb l'òrgan o els òrgans competents de l'administració mediambiental autonòmica i les confederacions hidrogràfiques competents.
  
Quarta
  
En cas d'excepcional necessitat i sempre mitjançant la deguda justificació, la Direcció General de Foment de l'Ocupació podrà autoritzar la realització de treballs no enumerats en l'article segon, sempre que siguen d'interés general i d'acord amb la finalitat de l'ordre, per temps no superior a 10 dies. Per a això, l'entitat local beneficiària haurà de descriure i valorar els dits treballs en la seua sol·licitud, i també indicar el nombre de jornals, ferramentes, EPI i maquinària de què hi disposa.
  
Cinquena
  
Amb caràcter excepcional, la Conselleria d'Ocupació podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats que cal desenvolupar, els programes i objectius que es persegueixen, les ajudes que es concediran i les altres condicions necessàries per a la seua execució.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 17 de desembre de 1999,
  
El conseller d'Ocupació,